标题：谤佛经
内容简介
有师子游戏菩萨等十大菩萨，已为七年陀罗尼，虽精进修业，然不得悉地，因而于佛法生疑惑，舍戒还家，作鄙劣之行。时阿阇世王设大施，十大菩萨在其会座，不畏行菩萨请问佛以十大菩萨之事。佛为明过去世谤佛之因缘，且说恶业消灭之陀罗尼。
原文
如是我闻：一时，婆伽婆住王舍城耆阇崛山中，与大比丘众千二百五十人俱，菩萨八十千。
尔时，会中有菩萨摩诃萨，名离忧悲，在大会坐。师子游戏菩萨摩诃萨、智光明菩萨摩诃萨、梵雷音响云声菩萨摩诃萨、善作功德宝华光明菩萨摩诃萨、师子游步云雷音声菩萨摩诃萨、光明威德名闻菩萨摩诃萨、无边智聚思惟庄严菩萨摩诃萨、无边宝华名称菩萨摩诃萨、智慧光明辩才说意菩萨摩诃萨，此十菩萨摩诃萨集在会坐，已于七年为陀罗尼精勤修习而不能得，满七年已则生忧愁，心尚不定，况陀罗尼？所求不得心生疲倦，既于七年离痴覆盖，恒常经行求陀罗尼而不能得，舍戒还家远离佛法作鄙劣行，于佛法中心生疑惑有如是过。
阿阇世王在大会坐。尔时，世尊于先已为阿阇世王断除疑悔。阿阇世王既除疑悔，一切忧恼皆得解脱，于七日中舍财大施。如是大施满七日已，为听法故七亿众生俱到佛所。彼十菩萨诸善男子，于佛法中已得罪过，亦在会坐。
尔时，会中有菩萨摩诃萨，名不畏行，得陀罗尼，阿僧祇劫法忍成就，得无生忍种种辩才，能知一切智智之门，能说法门，能知众生深心信解而为说法。
尔时，不畏行菩萨摩诃萨，从坐而起，整服一厢，右膝著地，合掌向佛，白言：“大德，此众会中十善男子，已于七年为陀罗尼精勤修行，所愿不成舍离佛法而作俗人。善哉！世尊，如方便说，此善男子令速解知。”
尔时，世尊告不畏行菩萨言：“善男子，当知如是十善男子，未曾得闻谤佛法门。此善男子曾谤佛来，是故不能速疾得通。”
尔时，不畏行菩萨摩诃萨，即以偈颂问如来曰：
“我今问仁曰， 光明之法王，
若行菩萨行， 恶业云何净？
无量胜智名， 十力无障智，
解脱无戏论， 说菩萨净行。
我问无量智， 我问断恶意，
我问无比尊， 云何菩萨行？
已脱一切缚， 离烦恼破魔，
知众生心意， 愿说菩萨行！
如华开笑面， 有智行欲断，
说法断有意， 愿说菩萨行！
能与无量乐， 善功德善行，
于一切世间， 作利益安乐。
已于无量世， 为舍所爱物，
象马宝百头， 无量妻子舍。
以忍自调伏， 乐戒功德行，
决定勤精进， 意常不忧恼。
百种苦已尽， 所求事究竟，
愿如应说法， 除断众生苦！
愿说离三垢， 云何离不善？
愿说菩萨行， 调御益众生！”
尔时，世尊告不畏行菩萨摩诃萨言：“善男子，此十菩萨本曾谤佛。”
不畏行菩萨言：“世尊，云何谤佛？”
佛言：“不畏行，此十菩萨乃往过去第三十劫，有佛号曰观世自在如来应正遍知，出焰世界。不畏行，今此会中十善男子，于彼观世自在如来入涅槃后，皆作大姓大富长者，造五百寺，于一一寺置千比丘。时有法师，名曰辩积，得陀罗尼，坐法座上为众说法，五千诸佛皆与辩才，八万亿天守护供养。辩积法师一说法时，七万众生悉皆不退阿耨多罗三藐三菩提，一万众生得须陀洹果。
“善男子，彼时有王，名曰月得，自共五百婇女相随，俱往供养辩积法师。敬重法故歌声作乐，种种宝花散彼比丘，栴檀等香用涂其身，以五百领好衣覆之，于七日中一切乐具尽心供养，如法师法而供养之。当于尔时彼长者子，说彼比丘毁破净戒。彼恶业报九十千年堕大地狱，于五百世虽生人中受黄门身，生夷人中生邪见家，于六百世生盲无舌，七百世中虽复出家求陀罗尼而不能得。何以故？以彼往世恶业障故。
“善男子，汝应善知如是法门。我今已说，既得闻已，若见法师实破戒者，不得生嗔尚不应说，何况耳闻而得说耶？善男子，若有挑拔一切众生眼目罪聚，若以嗔心看法师者，所有恶业过彼罪聚。若断一切诸众生命所有罪聚，若有于法师生于恶心经回面顷所得罪聚，彼前罪聚于此罪聚，一百分中不等其一，于千分中亦不等一，于百千分阿僧祇分、若歌罗分、若数分中不等其一，于譬喻分乃至忧波尼沙陀分不等其一。何以故？若谤法师即是谤佛。
“善男子，若有悕望供养佛者，彼人则应供养法师。若有悕望供给佛者，彼人则应供给法师。若有悕望礼拜佛者，彼人则应礼拜法师。何以故？以从菩萨生一切智，以从菩萨生诸佛故。善男子，菩萨何曰发菩提心？既发心已不住欲乐烦恼不染，不住一切非梵行事，应如是知。如是菩萨入无色定不生无色。何以故？菩萨不随三昧力生，以愿力生，如是菩萨解脱一切毛道凡夫愚痴人行。若有能见虚空色者，彼人能见菩萨烦恼。
“善男子，譬如阿那婆达多龙王龙众数摄，与一切龙体相无异，龙三种过悉皆远离。何等为三？一者、热沙不堕其头，二者、不以蛇身行欲，三者、无有伽楼罗畏。如是，善男子，此三龙过所不能污。菩萨摩诃萨亦复如是，一切戏乐皆悉具有，于三有中欲烦恼苦不能覆蔽，应如是知。又善男子，譬如取鱼众生之类于水中行，水中见物，入水不死。善男子，菩萨摩诃萨亦复如是，行于生死住凡夫行，常求智行修集正法，心不迷乱，凡夫之事所不能污，三有之苦所不能污。是故，菩萨摩诃萨常应自护，勿谤法师。”
尔时，世尊而说偈言：
“若欲供养佛， 若欲礼如来，
但供养佛子， 第一供养佛。
我说以衣钵， 坐卧经行处，
如是等应施， 发菩提心者。
如是供养佛， 如是供养法，
佛为世间上， 皆从法中生。
是人孤独智， 与暗眼者明，
示迷者正道， 将向不死处。
若一切财宝， 常施一切佛，
虽如是奉施， 不能报佛恩。
若从今已去， 常供养法师，
不谤不说者， 则报诸佛恩。”
尔时，不畏行菩萨摩诃萨白佛言：“世尊，有方便门令此菩萨净恶业不？”
佛言：“有！不畏行，有陀罗尼，此善男子，若能出家专心诵此陀罗尼句，恶业则净。
“多轶他(台逻切长音不言长者尽是短音句)阿制(句)阿车婆坻(句)阿那(长音)毗丽(句)阿施黎杀(诗债切句)阿讫吏帝(句)阿那由系(句)阿系(句)阿毗何(长音)离(句)阿婆(重音不言重者悉是轻音)婆(句)头楼唐鹅磨(句)由多若多(长音)纳波啰颇闭(句)尼伽地(持债切句)忧伽啰系(句)侯侯迷(无诣切句)遮波丽(句)娑迟摩细(句)三摩提(句)余(长音)知(句)那耶波离舒(长音)池(重音)帝(句)
“善男子，此十善男子，若能诵此陀罗尼句，于七日中一切放舍，不食杂食心不散乱，不著诸色心不分别，舍憍慢意常诵不止，更无所作不与人杂，行平等心常行利益，心常修习五阴无常而不舍离，常修念佛，若如是行，于十方中现见千佛。”
尔时，彼会十善男子，闻佛说已即尔出家，专心诵此陀罗尼句，七日精进随顺摄取，亦常修习念佛三昧见一千佛，彼恶业障忏悔尽灭。尔时即得一切智门集陀罗尼，灭三十劫生死之业，不退阿耨多罗三藐三菩提。
“不畏行，当知尔时供养法师月得王者，今无量寿如来应供正遍知是。阿閦如来应正遍知则是尔时辩积法师。尔时谤说辩积法师十长者儿大姓童子，即是此会十善男子。彼十长者大姓童子，尔时谤说辩积法师毁犯净戒。
“如是，善男子，随诸菩萨于何等寺若善恶住，乃至失命身死因缘不见其过。何以故？善男子，菩萨具有四种净法。何者四种？一者、修空，二者、常于一切众生不破坏心，三者、于诸菩萨常与利益，四者、说法不求资生。善男子，此是四法菩萨摩诃萨清净菩提法。”
尔时，世尊为明此义，以偈说曰：
“若能信解空， 佛说第一法，
如是清净行， 行常不放逸。
不破坏众生， 不说破坏语，
彼人得成佛， 光明照世间。
此第二净道， 闻已作利益，
于众生行忍， 莫作破坏行。
有法善无垢， 施发心菩萨，
若不求恩报， 第三菩提道。
决定生悲心， 说法不求利，
如深心怜愍， 第四道智净。
“复次，善男子，修陀罗尼菩萨摩诃萨，阿兰若行，亲近闻法，著鲜净衣，独住闲居，四威仪中常思惟行，以种种物布施法师，生正信心不随他语，不生疲倦，常精进行心不谕谄，不离念佛心无所得，善修无相如说而行，以信解心请佛忏悔，随喜回向恒常正行，不越威仪不畏教诫，依止尊住一切名行，于此法中不疲倦修。”
说此法时，三万众生本未曾发菩提之心，闻此法已发菩提心。五千众生远尘离垢，于诸法中得法眼净。三万菩萨一切皆得无生法忍。
“善男子，若诸菩萨摩诃萨等，闻此法门得福甚多！若以七宝满于三千大千世界，于日日中布施三宝，如是乃至恒河沙劫；若复得闻如是法门，其福为胜！若复能行五波罗蜜经一千劫，惟除般若波罗蜜门；若人得闻如是法门，其福为胜！善男子，若复有人于一千佛，晨起日中日暮供养，尊重赞叹如意供给；若有得闻如是法门，其福为胜！如是，善男子，应当护念如是法门。我今付汝，为令拥护受持读诵，解说其义为令书写，乃至失命身死因缘，应当护念随顺修行。”
如来说已，不畏行菩萨摩诃萨及余菩萨，彼诸比丘一切众会，并诸天、人及阿修罗、乾闼婆等闻佛所说，皆大欢喜。